Μπιφτέκια ζουμερά στο πι και φι
Aυτό που χρειάζεται να προσέξουμε είναι να ζυμώσουμε καλά το μείγμα και να μην παραψήσουμε τα μπιφτέκια. Αλλά η σεφ έχει ένα ακόμη μυστικό που τα κάνει έξτρα ζουμερά...
500 γρ. μοσχαρίσιος κιμάς από λάπα (ζητάμε να τον περάσουν μόνο μία φορά από τη μηχανή του κιμά) , 1 μέτριο ξερό κρεμμύδι, ψιλοκομμένο , 2 κουτ. γλυκού ξερή ρίγανη ή 2 κουτ. σούπας φρέσκια , 5 κλαράκια μαϊντανός, πλυμένος και ψιλοκομμένος , 1 κουτ. σούπας κέτσαπ ή 2 κουτ. σούπας γιαούρτι ή και τα δύο , 1-2 φέτες ψωμί μπαγιάτικο, μουλιασμένο σε λίγο νερό και στυμμένο καλά , 1 κουτ. σούπας καλό ξίδι (ή χυμός λεμονιού μαζί με λίγο ξύσμα) , 1 κουτ. γλυκού (όχι πολύ γεμάτο) αλάτι , φρεσκοτριμμένο πιπέρι , 1 φλιτζ. καφέ (90 ml) ελαιόλαδο , 1/4 φλιτζ. τσαγιού πάγος, τριμμένος στο μπλέντερ ή στο μούλτι
Για να φτιάξουμε μπιφτέκια ζουμερά, ξεκινάμε ζεσταίνοντας σε ένα τηγάνι το μετρημένο ελαιόλαδο και σοτάρουμε το κρεμμύδι σε δυνατή φωτιά για 5 λεπτά. Αποσύρουμε από τη φωτιά και αφήνουμε να κρυώσει.Σε ένα μπολ βάζουμε τον κιμά, το σοταρισμένο κρεμμύδι και όλα τα άλλα υλικά, εκτός από τον πάγο, και ζυμώνουμε καλά μέχρι να ενωθούν. Προς το τέλος του ζυμώματος ρίχνουμε και τον τριμμένο πάγο και ζυμώνουμε λίγο ακόμα, μέχρι να ομογενοποιηθεί καλά το μείγμα.Πλάθουμε 4-5 μπιφτέκια και τα τοποθετούμε σε ταψί (δεν χρειάζεται να στρώσουμε αντικολλητικό χαρτί). Ψήνουμε στον φούρνο είτε σε δυνατό γκριλ, τοποθετώντας τη σχάρα στην πάνω πάνω θέση, είτε σε καλά προθερμασμένο φούρνο στους 210°C, στις αντιστάσεις, για 15 λεπτά. Δεν χρειάζεται να τα γυρίσουμε.
Μοσχαρίσιος κιμάς,Χόρτα , Μυρωδικά